**הרב יהודה זולדן, חגי יהודה וישראל, מכון התורה והארץ: שבי דרום, תש"פ, עמ' 349-332**

**כא**

**מקרא מגילה – מ"משפחה ומשפחה" לבית הכנסת**

1. עליהם ועל זרעם ועל כל הנלוים עליהם... משפחה ומשפחה
2. מקריאה במסגרת הבית לקריאה במסגרת בית הכנסת
3. קריאת מגילה בבית הכנסת ברוב עם ופרסום הנס

ד. מפסיקת הטור ועד זמננו – מקומם של נשים וילדים בעת מקרא מגילה

1. קטנים ומקרא מגילה בבית הכנסת

2. נשים ומקרא מגילה בבית הכנסת

סיכום

1. **עליהם ועל זרעם ועל כל הנלוים עליהם... משפחה ומשפחה**

המכתבים ובהם ההודעה על גזירת המן נשלחו לכל מדינות המלך: "מדינה ומדינה ככתבה ועם ועם כלשונו" (אסתר ג, יב). כשהגזירה התהפכה וניתנה רשות ליהודים לנקום באויביהם, המכתבים הופנו גם לערים שישבו בהם יהודים: "אשר נתן המלך ליהודים אשר בכל עיר ועיר להקהל ולעמד על נפשם... ובכל מדינה ומדינה ובכל עיר ועיר מקום אשר דבר המלך ודתו מגיע שמחה וששון ליהודים משתה ויום טוב" (אסתר ח, יב, יז).

כשנקבעו ימי הפורים לדורות, צוינו מעגלים נוספים שקיבלו עליהם לקיים את ימי הפורים:

קימו וקבל וקבלו היהודים עליהם ועל זרעם ועל כל הנלוים עליהם ולא יעבור להיות עשים את שני הימים האלה ככתבם וכזמנם בכל שנה ושנה. והימים האלה נזכרים ונעשים בכל דור ודור משפחה ומשפחה מדינה ומדינה ועיר ועיר וימי הפורים האלה לא יעברו מתוך היהודים וזכרם לא יסוף מזרעם" (אסתר ט, כז-כח).

 אלו שקבלו עליהם לקיים את ימי הפורים הם: זרעם, והנלווים עליהם. והמסגרות הן: משפחה ומשפחה, מדינה ומדינה, ועיר ועיר. רש"י (אסתר שם) פירש:

נזכרים – בקריאת מגילה. ונעשים – משתה ושמחה ויום טוב לתת מנות ומתנות.

משפחה ומשפחה – מתאספין יחד ואוכלים ושותין יחד, וכך קבלו עליהם שימי הפורים לא יעברו. וזכרם – קריאת מגילה.

 דברי רש"י בביאור "נזכרים ונעשים" מבוססים על דרשה שמופיעה בירושלמי (מגילה א, א):

"והימים הללו נזכרים ונעשים" – ר' חלבו ר' חונה בשם רב: "והימים האלה נזכרים ונעשים" נזכרים בקריאה, ונעשים בסעודה.

 מדברים אלו עולה שאת סעודת פורים יש לקיים במסגרת המשפחה, וכך ייזכר נס פורים.

הרלב"ג בפירושו למגילה (שם) מבאר שהפסוק בו המדבר על כך שקיבלו עליהם לקיים את ימי הפורים "ועל כל הנלוים עליהם" הוא אסמכתא לכך שנשים וגם עבדים חייבים במקרא מגילה. ייתכן שגם רש"י התכוון לומר שיש לקרוא את המגילה במסגרת המשפחה. "נזכרים ונעשים בכל דור ודור משפחה ומשפחה" – מקרא מגילה, המשתה והשמחה.[[1]](#footnote-1)

 קריאת המגילה והמשתה במסגרת המשפחה מזכירים את סיפור יציאת מצרים סביב קרבן הפסח ואכילתו:

דברו אל כל עדת ישראל לאמר בעשר לחדש הזה ויקחו להם איש שה לבית אבות, שה לבית. ואם ימעט הבית מהיות משה ולקח הוא ושכנו הקרב אל ביתו במכסת נפשת איש לפי אכלו תכסו על השה (שמות יב, ג-ד).

 וכך ציווה משה רבנו את העם (שמות יב, כא):

ויקרא משה לכל זקני ישראל ויאמר אלהם משכו וקחו לכם צאן למשפחתיכם ושחטו הפסח.

 בפסיקתא זוטרתא (שמות יב, ג) דרשו:

"לבית אבות" – אלו משפחות, כענין שנאמר "למשפחותם לבית אבותם" (במדבר א, ב).

 המהר"ל (גור אריה, שמות יב, כא) הסביר את הציווי של משה רבנו לעם:

למשפחותיכם שה לבית אבות. פירוש שאין פירוש "למשפחותיכם" שיקחו כל המשפחות ביחד כמשמעות הכתוב, דהא "שה לבית" (פסוק ג) אמרה תורה. אלא "שה לבית אבות" (שם ג), דהיינו שה לכל משפחה ומשפחה.

 מצוות הסיפור "והגדת לבנך" מתקיימת במסגרת סעודת החג המשפחתית, שבה יש לאכול את המאכלים הייחודיים שהתורה ציוותה לאכול בלילה זה. ייתכן שכל מצוות הפורים – קריאת המגילה והמשתה קיימו כדוגמת ליל הסדר.[[2]](#footnote-2)

 דרשת הפסוק "משפחה ומשפחה" (אסתר ט, כח) יכולה ללמד שקריאת המגילה הייתה נעשית במסגרת המשפחה:

ר' חלבו רב חמא בר גוריא בשם רב חמא בר עוקבא בשם ר' יוסי בן חנינה: "משפחה ומשפחה" (אסתר ט, כח) מיכן למשמרות כהונה ולויה שיהו בטילין. אמר ר' חלבו: מיכן לבית הוועד שיהא בטל (ירושלמי מגילה ב, ד).

 בגמרא בבבלי (מגילה ג ע"א) מופיעים דברי ר' יוסי בר חנינא באופן מפורט יותר:

"משפחה ומשפחה", למאי אתא? אמר רבי יוסי בר חנינא: להביא משפחות כהונה ולויה שמבטלין עבודתן, ובאין לשמוע מקרא מגילה. דאמר רב יהודה אמר רב: כהנים בעבודתן, ולוים בדוכנן, וישראל במעמדן, כולן מבטלין עבודתן ובאין לשמוע מקרא מגילה.

תניא נמי הכי: כהנים בעבודתן, ולוים בדוכנן, וישראל במעמדן, כולן מבטלין עבודתן ובאין לשמוע מקרא מגילה. מכאן סמכו של בית רבי שמבטלין תלמוד תורה ובאין לשמוע מקרא מגילה. קל וחומר מעבודה. ומה עבודה שהיא חמורה מבטלינן, תלמוד תורה לא כל שכן?

 ר' יוסי בר חנינא היה אמורא ארץ ישראלי בדור השני. הוא לא היה בזמן בית המקדש השני.[[3]](#footnote-3) ייתכן שהייתה לו מסורת שכך היה,[[4]](#footnote-4) או שכוונת דבריו לומר שאף בזמן הבית היה נכון לבטל את העבודה בשביל מקרא מגילה. ר' יוסי לא אמר להיכן היו באים המשפחות הללו. נראה להציע שבתחילה היו קוראים את המגילה במסגרת משפחה או בחבורה קבועה וסגורה. לכן נאמר שאף חבורות קבועות כמו משמרות המקדש – כהנים, לוויים וישראלים, או של "בית הועד", או של "בית רבי", היו קוראים המגילה במסגרת רחבה יותר.[[5]](#footnote-5)

**ב. מקריאה במסגרת הבית לקריאה במסגרת בית כנסת**

מי חייב ומי פטור ממקרא מגילה?

בפסוק נאמר שקיבלו את פורים "עליהם על זרעם ועל כל הנלוים עליהם". ייתכן שפסוק זה הוא המקור לרשימת החייבים בקריאה שבתוספתא (מגילה ב, ז):

הכל חייבין בקריאת מגילה:

כהנים, לוים, וישראל.

גרים, ועבדים משוחררין, חללים, נתינים, וממזרים.

סריס אדם, סריס חמה, פצוע דכא, וכרות שפכה.

כולן חייבין ומוציאין את הרבים ידי חובתן.

טומטום ואנדרוגינוס חייבין, ואין מוציאין את הרבים ידי חובתן.

אנדרגינוס מוציא את מינו, ואינו מוציא את שאינו מינו.

 טומטום אינו מוציא לא את מינו ולא את שאינו מינו.

 כל בית ישראל חייב בקריאת המגילה, ואף אלו שיש להם בעיות ייחוס, ופצועי גוף. בהמשך התוספתא (שם ז-ח) נאמר בנוגע לנשים וקטנים:

נשים ועבדים וקטנים פטורין, ואין מוציאין את הרבים ידי חובתן.

אמר ר' יהודה: קטן הייתי וקריתיה לפני ר' טרפון בלוד, וקבלני.

אמר רבי: קטן הייתי וקריתיה לפני ר' יהודה באושה והיו שם זקנים, ולא אמר אחד מהן דבר. אמרו לו: אין מביאין ראיה מן המתיר.

מיכן ואילך הונהגו קטנים שיהו קורין אותה לרבים.

 נשים וקטנים הם חלק מהמשפחה, ואף שנאמר "משפחה ומשפחה", נשים וקטנים פטורים ממקרא מגילה. אמנם כבר בתוספתא הסכימו מספר תנאים – רבי, ר' יהודה, ר' טרפון וזקנים ששמם לא נזכר - שקטן חייב במקרא מגילה ואף יכול להוציא אחרים ידי חובה. התיאור של רבי יהודה שקרא בפני ר' טרפון בלוד, והתיאור של רבי שקרא מגילה בפני ר' יהודה באושא, מלמד שהיו קוראים את המגילה בחבורות, ומשלב מסוים היו קוראים את המגילה ברבים.

 בירושלמי (מגילה ב, ה) הובאה התוספתא באופן הבא בנוגע לקטן, ונוסף לה דעת בר קפרא ומעשה מר' יהושע בן לוי:

ר' יהודה מכשיר בקטן. אמר ר' יודה: קטן הייתי וקריתיה לפני ר' טרפון בלוד. אמרו לו: קטן הייתה ואין עדות לקטן.

אמר רבי: מעשה שקריתיה לפני ר' יהודה באושה. אמרו לו: אין זו ראייה היא, שהוא מתיר.[[6]](#footnote-6)

מיכן והילך נהגו הרבים לקרותה בבית הכנסת.

בר קפרא אמר: צריך לקרותה לפני נשים ולפני קטנים שאף אותם הוו בספק.[[7]](#footnote-7)

ר' יהושע בן לוי עבד כן. מכנש בנוי ובני בייתיה וקרי לה קומיהון.

 בשמו של ר' יהושע בן לוי מופיעה האמירה: "נשים חייבות במקרא מגילה שאף הן היו באותו הנס" (מגילה ד ע"א). ע"פ דברי ר' יהושע בן לוי הללו, הסבירו בגמרא את הברייתא:

 הכל חייבין במקרא מגילה, הכל כשרין לקרות את המגילה. לאיתויי מאי? לאתויי נשים, וכדר' יהושע בן לוי. דאמר ר' יהושע בן לוי: נשים חייבות במקרא מגילה שאף הן היו באותו הנס (ערכין ב ע"ב-ג ע"א).

 הגמרא לא אמרה באיזו מסגרת יקראו הנשים מגילה, אם כי בעקבות המסופר בירושלמי על ר' יהושע בן לוי, נראה שהוא התכוון שקריאת המגילה תיעשה במסגרת הבית. ייתכן שר' יהושע בן לוי מימש את הכתוב בפסוקי המגילה, בכך שהמגילה נקראת במסגרת המשפחה. ייתכן אף שהירושלמי סמך את המעשה על ר' יהושע בן לוי לדברי בר קפרא כדי לומר שהקריאה המדוברת בפני נשים וכן הקריאה בפני קטנים, היא במסגרת המשפחה או במסגרת חבורה בעת הסעודה והמשתה.

 הרב שמעון קיירא (ספר הלכות גדולות, סימן יט – הל' מגילה עמוד רלו) הוסיף עוד על האמור בירושלמי:

רבי יהושע בן לוי מכניס אל כל אנשי ביתו וקורא לפניהם מגילת אסתר. רבי יונה אבוה דרבי מנא היה מתכוין לקרות אותה לפני הנשים שבביתו, שהכל היו בספק, והכל חייבין במשמע, אחד הנשים ואחד העבדים ואחד הקטנים.[[8]](#footnote-8)

 רבי יונה אביו של רבי מנא, היה אמורא ארץ ישראלי בדור הרביעי, ועמד בראשות הישיבה בטבריה. מכאן שאף לאחר בר קפרא ור' יהושע בן לוי, היה מי שקרא מגילה בפני בני ביתו.

 ייתכן שהדברים בתוספתא "מיכן והילך נהגו הרבים לקרותה בבית הכנסת \ ברבים", או כנוסח הירושלמי של הראבי"ה (חלק ב סימן תקסט): "מיכן ואילך נהגו לקרותה ברבים בבית הכנסת", מלמדים על כך שקריאת המגילה הייתה נעשית בתחילה במסגרת של חבורות או משפחות.

 היו תנאים שסברו שקטן פטור מלקרוא מגילה, וממילא לא מוציא את הגדול ידי חובה, ומאחר שראו שקטנים קוראים בפני גדולים את המגילה, הם הנהיגו שיקראו את המגילה בבית הכנסת בציבור. ובכל זאת היו אמוראים שקראו המגילה בפני בני ביתם – אנשים, עבדים וקטנים.

**ג. קריאת מגילה בבית הכנסת ברוב עם ופרסום הנס**

מקרא מגילה במסגרת בית הכנסת מופיע כבר בתוספתא (מגילה ב, ה):

אמר ר' שמעון בן לעזר: מעשה בר' מאיר שקראה בבית הכנסת בטבעון מיושב, והיו בני הכנסת יושבין. כיון שגמרה נתנה לאחר ובירך עליה.

 אמנם ר' שמעון הביא את המעשה כדי ללמד על ישיבה בעת הקריאה וברכה לאחר הקריאה, אך ממילא נשמע שקראו את המגילה בבית הכנסת.

 רב ורב אסי – אמוראים בדור הראשון של אמוראי בבל – דנו באופן מקרא המגילה במסגרת הציבור:

אמר רב: מגילה בזמנה קורין אותה אפילו ביחיד, שלא בזמנה בעשרה.

רב אסי אמר: בין בזמנה בין שלא בזמנה בעשרה.

הוה עובדא וחש ליה רב להא דרב אסי (מגילה ה ע"א).

רש"י שם הסביר את דברי האמוראים:

בזמנה – בארבעה עשר, מתוך שהיא חובה בו ביום על כל יחיד ויחיד – קורין אותה אפילו ביחיד, דהכל קורין בו, ואיכא פרסום נס.

שלא בזמנה – כגון כפרים המקדימין ליום הכניסה – אין קורין אותה אלא בעשרה, דבעינן פרסום ניסא.

רב אסי אמר בין בזמנה בין שלא בזמנה – מצוה לחזר אחר עשרה, משום פרסומי ניסא. אבל אי לא אשכח עשרה – לא אמר רב אסי דלא ליקרי, שאין איסור קריאתה ביחיד, אלא מצוה לקרותה בעשרה.

 המושג פרסום הנס בקריאת מגילה מופיע בהקשרים נוספים (ברכות יד ע"א; מגילה ג ע"ב; מגילה יח ע"א), וכאן רש"י הוא זה שכתב על פרסום הנס כדי לנמק את דבריהם של רב ורב אסי. הרשב"א (מגילה ה ע"א) הסביר את פסיקתו של רב הסובר שבזמנה ניתן לקרוא את המגילה ביחיד:

אפילו רב, מודה הוא שצריך לקרותה עם הצבור משום ד"ברב עם הדרת מלך" ופרסומי ניסא ברבים. אלא שלא הטריחוהו חכמים לאסוף ולכנוס עשרה כדי לקרותה. והילכך בשעה שהצבור קורין, מבטלין עבודה ותלמוד תורה ובאין לשמוע עם הצבור. ואף על פי שיש בבית הוועד אפי' י' ואפי' ק' כשל בית רבי, משום ד"ברב עם הדרת מלך".

 קריאת המגילה במסגרת הציבור היא פרסום הנס ברבים "ברב עם הדרת מלך". העובדה שהמגילה נקראת בציבור מעניקה לה מעמד אחר, וזה מסר אחר לעומת מקרא מגילה במסגרת המשפחה.

 על התחשבות בילדים שבאים לשמוע מקרא מגילה, ניתן ללמוד מדברי ר' שמחה מויטרי שהיה תלמידו של רש"י:

"איש יהודי", וכן "ומרדכי יצא", "ליהודים", "כי מרדכי היהודי", שנהגו העם לאומרו בפה אחד בשעת קריית מגילה אינה חובה. ואינו מנהג. אלא שמחת תינוקות (מחזור ויטרי סימן רמה).

 מנהג זה כבר מוכר בבית המדרש של רש"י ומכאן ניתן ללמוד שקטנים הובאו לבית הכנסת בעת קריאת המגילה. הרב צדקיה הרופא (ספר שבלי הלקט ענין פורים סימן ר) הסביר אחר כך מה מטרת המנהג:

וכן מה שאמרו בשעת קריאת המגילה "איש יהודי", "ויתלו את המן", "ליהודים היתה אורה", "כי מרדכי היהודי" שנהגו העם לאומרם בפה אחד אינו חובה ולא מנהג, אלא שמחת תינוקות וקולות לפניהן כדי שישמחו. וגם בראותם שינוי כזה, שואלין מה זה? ומתוך כך אתה בא לספר ולהגיד גבורותיו של בורא למען ישמעו ולמען ילמדו ליראה אותו כל הימים.

 הצגת המטרה באופן זה מזכירה שוב את ליל הסדר. פעולה חריגה שתעורר את הילדים לשאול ולהתעניין במה מדובר. אמנם זהו מנהג ולא הכול קיימו אותו, אך הוא מחזק את הטיעון שילדים קטנים באו לבית הכנסת.

 הרב יצחק אור זרוע (ספר אור זרוע חלק ב - הלכות מגילה סימן שסח), שהיה תלמיד הראבי"ה ותלמידם של בעלי תוספות אחרים, כתב על מקומם של נשים וילדים בעת קריאת המגילה:

אמר רבי יהודה אמר רב: כהנים בעבודתם ולוים בדוכנם וישראל במעמדם, מבטלין מעבודתם ובאין לשמוע מקרא מגילה. מכאן סמכו של בית רבי שמבטלין תלמוד תורה ובאין לשמוע מקרא מגילה עם הציבור... משום פרסומי ניסא. הילכך אותם בני אדם שמניחים בית הכנסת והולכין לבתיהם וקורין מגילה בביתם, אינם עושים בטוב. אלא צריך לבוא עם אשתו וילדיו לבית הכנסת לשמוע מקרא מגילה משום פרסומי ניסא, דהא אפילו תלמוד תורה מבטלין לכך. מיהו אם משום פחד או סכנה – מותר. [[9]](#footnote-9)

 האור זרוע כתב בלשון מחייבת. אלו שקוראים בביתם "אינם עושים בטוב, אלא צריך לבוא עם אשתו וילדיו לבית הכנסת לשמוע מקרא מגילה". רק אם יש פחד או סכנה להביא נשים וקטנים לבית הכנסת, אז מותר/אפשר לקרוא בבית. כך יש ללמוד מבית רבי שביטלו תלמוד תורה ובאו לשמוע מגילה.

הרב אליעזר מגרמייזא (ספר הרוקח הלכות פורים סימן רלו) כתב:

בפרק א דמגילה (ד ע"א) אמר ר' יהושע בן לוי: נשים חייבות במקרא מגילה שאף הן היו באותו הנס. ירושלמי. אמר בר קפרא צריך לקרותה בפני אנשים ונשים שאף הן היו בספק להשמיד להרג ולאבד. ר' יהושע בן לוי הוה מכנש בייתיה וקרי קמיהון. מיכן נהגו להביא קטנים וקטנות לקריאת מגילה.

ספר הרוקח כתב אף הוא שנהגו להביא קטנים וקטנות לבית הכנסת, אף שהוא ציטט את מנהגו של ר' יהושע בן לוי לקרוא מגילה לבני ביתו בבית.

 הרב צדקיה הרופא (ספר שבלי הלקט ענין פורים סימן קצה) כתב אחרת:

כל הנשים חייבות במקרא מגילה. וכי בעשרה קורין אותה להן? אלא כל אדם משמיע אותה לאנשי ביתו בכל ברכותיה ביחיד ומוציאין ידי חובתן ביום ובלילה שאף הן היו באותו הנס. וחייבות במקרא מגילה אף על פי שהוא מצוות עשה שהזמן גרמא וכן מנהג בכל ישראל.

 הקריאה לנשים היא במסגרת המשפחה. אין צורך לקרוא בפני עשרה. קריאה בעשרה מיועדת כנראה לגברים, אך נשים אינן צריכות להיות שותפות לקריאה כזו, ועל כן יש לקרוא להן בבית.

הטור (אורח חיים סימן תרפז) חזר וכתב שיש להיזהר במקרא מגילה בציבור :

וצריך אדם ליזהר שלא לבטל קריאתה. שהרי אפילו כהנים צריכין לבטל מעבודתן כדי לשמוע מקרא מגילה ואפילו תלמוד תורה ששקולה כנגד כל המצות, מבטלין אותה לשמוע מקרא מגילה כל שכן שאר המצות. ואין לך דבר שאין נדחה מפני מקרא מגילה אלא קבורת מת מצוה בלבד שהמוצא מת מצוה קוברו ואח"כ קורא, אבל שאר כל המצות נדחין מפניה. הלכך צריך אדם ליזהר בה.

הרב יואל סרקיס (בית חדש, ב"ח, אורח חיים סימן תרפז) הסביר מדוע הטור האריך מאד בענין זה:

 קשה, למה האריך בלשונו וכתב "וצריך כל אדם ליזהר... הילכך צריך כל אדם ליזהר בה", ולמה לא כתב הדינים בסתם כמו שכתבו הרמב"ם והסמ"ג ושאר הפוסקים? ונראה דלפי שבדורותיו לא היו נזהרין לקרות המגילה בבית הכנסת עם הצבור ביום ובלילה או מפני טרדת הכנת סעודת פורים שהיא מצוה ועוסק במצוה פטור מן המצוה (ברכות יא א, יד ב, וברש"י שם ד"ה פטור) או מפני אשתו וילדיו ובניו שקשה עליהם לבא לבית הכנסת בפרט בלילה, ולכן היו קורין המגילה בבתיהם בעשרה. וכך היו נוהגין בזמנו של האור זרוע כדמוכח בהגהות אשיר"י בפרק קמא דמגילה (סי' ג). ועל כן כתב רבינו "וצריך ליזהר שלא לבטל קריאתה" רוצה לומר קריאתה עם הצבור בבית הכנסת, ולא יחוש למצות הכנת סעודת פורים או שאר מצות. "שהרי אפילו כהנים...", פירוש אף על פי שהיו יכולין לעבוד עבודתן תחלה ואחר כך לקרות המגילה בעשרה, ואפילו הכי צריכין לבטל מעבודתן כדי לשמוע מקרא מגילה בצבור ברוב עם משום דהוי טפי פרסומי ניסא, וכמו שכתבו התוספות פרק קמא דמגילה (ג א ד"ה מבטלין) אם כן כל שכן שאר יחידים.

 הטור וכן הב"ח לא התייחסו למקום שבו נשים קראו מגילה, אך מדברי הטור משמע שאף בזמנו חזרו לקרוא במסגרת הבית מסיבות שונות, והטור יצא נגד הנהגה זו, וכתב שיש לקרוא מגילה במסגרת הציבור, משום שבדרך זו יש פרסום נס גדול יותר.[[10]](#footnote-10)

**ד. מפסיקת הטור ועד זמננו – מקומם של נשים וילדים בעת מקרא מגילה**

מכאן ואילך נפצל את הדיון בין מקומם של נשים בבית הכנסת בעת מקרא מגילה, לבין מקומם של ילדים קטנים וילדות קטנות בעת קריאת המגילה, מאז פסיקת הטור עד פוסקי זמננו.

1. **קטנים ומקרא מגילה בבית הכנסת**

כאמור קטנים אף הם היו באים לשמוע את מקרא המגילה בבית הכנסת. הטור (אורח חיים סי' תרפט) כתב: "מחנכין נמי הקטן בה", ובנוגע להבאת קטנים לבית הכנסת כתב כדברי הרוקח:

ירושלמי. ר' יהושע בן לוי הוה מכניש בני ביתיה וקרי קמיהון. מכאן נוהגין במקצת מקומות להביא קטנים וקטנות לשמוע מקרא מגילה.

 הטור למד מהמסופר על ר' יהושע בן לוי שיש להביא קטנים וקטנות לשמוע מקרא מגילה וכנראה כוונתו לקריאה בבית הכנסת. אמנם ע"פ הסברנו לעיל ר' יהושע בן לוי קרא לקטנים וקטנות במסגרת המשפחה.[[11]](#footnote-11)

בשל העובדה שילדים באים לבית הכנסת הנהיגו מנהגים נוספים. הרב דוד אבודרהם (ספר אבודרהם פורים) כתב:

כתב אבן הירחי נהגו בצרפת ובפרובנציא לומר ש"צ התחלת ארבעת אלו הפסוקים במגילה והצבור משלימין אותם בקול רם, ואח"כ חוזר ש"צ אותם. "איש יהודי", "ומרדכי יצא", "ליהודים", "כי מרדכי". וכל זה להרבות השמחה לילדים ולכל.

 גם השולחן ערוך כתב: "ומחנכים את הקטנים לקרותה" (אורח חיים סי' תרפט, א),[[12]](#footnote-12) ובסוף הסימן (שם ו) כתב: "מנהג טוב להביא קטנים וקטנות לשמוע מקרא מגילה". סביר להניח שדבריו אלו מבוססים על דברי הטור, אם כי הוא לא ציין את מקור המנהג. כאמור לעיל, בשל העובדה שקטנים באים לבית הכנסת למקרא מגילה נוסף מנהג שנועד בעיקרו לחינוך הקטנים. כך הסביר הלבוש (אורח חיים סימן תרפט) את מטרת המנהג ואת מטרת בואם של הקטנים לבית הכנסת:

נוהגין להביא קטנים וקטנות לשמוע מקרא מגילה לחנכם במצות פרסום ניסא. ומטעם זה נוהגין הקהל לקרות אלו הפסוקים בקול רם שהם עיקר התחלת הנס וסופו, והם "איש יהודי", "ומרדכי יצא", "ליהודים היתה אורה", "כי מרדכי", כדי לעורר את הקטנים שלא ישנו ויתנו לבם על הקריאה, ומקרין אותם הפסוקים כדי לחנכם.

 המטרה בהבאת קטנים לשמוע מקרא מגילה בבית כנסת, היא לחנך אותם במצוות פרסום הנס.[[13]](#footnote-13)

 הרב אליהו שפירא (אליה רבה סי' תרפט ס"ק י) הסביר את דברי הלבוש שכתב שמטרת קריאת הפסוקים הללו כדי לעורר את הקטנים: "גם בראותם שינוי בזה שואלים מה זאת, ומתוך כך אתה בא לספר גבורותיו של הקדוש ברוך הוא". שאלת "מה זאת" מזכירה את שאלות הבנים בליל הסדר. המגילה נקראת בציבור, ובשונה מליל הסדר בו ההגדה נקראת במסגרת המשפחה, ובכל זאת יש רצון שגם הקטנים ישימו לב לתוכן הקריאה עצמה ולעוררם לשאול ולהתענין.

דברי הלבוש הללו הובאו במשנה ברורה (סי' תרפט ס"ק טז), אך בהמשך כתב המשנה ברורה (ס"ק יז-יח) כך על פי דברי מספר אחרונים:

 (יז) קטנים וקטנות – ובלבד שלא יביאו קטנים ביותר שמבלבלין דעת השומעים [מגן אברהם ושאר אחרונים].

(יח) לשמוע וכו' – ועכשיו בעוונותינו הרבים נהפוך הוא. שלבד שאינם שומעים, אלא הם מבלבלים שגם הגדולים אינם יכולים לשמוע, וכל ביאתם הוא רק להכות את המן, ובזה אין האב מקיים מצות חינוך כלל. ובאמת מצד מצות חינוך צריך כל אב להחזיק בניו הקטנים אצלו ולהשגיח עליהם שישמעו הקריאה, וכשיגיע הקורא לזכור שם המן האגגי רשאי הקטן להכותו כמנהגו, אבל לא שיהיה זה עיקר הבאת הקטן לבית המדרש.

(יט) מקרא מגילה – ועכשיו ראוי לכל אחד שיהיה לו מגילה כשרה ולקרוא בלחש מלה במלה. דאי אפשר לשמוע מהש"ץ מחמת רעש ובלבול שמכים בעצים ומשמיעים קול. וראוי לכל ישראל לנהוג כן מי שהיכולת בידו.

בביאור הלכה (סימן תרפט סעיף ו) כתב עוד על דברי השולחן ערוך:

מנהג טוב להביא וכו' – הנה בודאי כונת המחבר הוא דוקא על קטנים שהגיעו לחינוך. דהקטנים ביותר רק מבלבלין כמו שכתב המגן אברהם. וא"כ מאי שייך מנהג טוב, הלא מדינא מחוייב לחנכם בקריאת המגילה או עכ"פ בשמיעה וכנ"ל, ואולי דבזה היה יוצא אם היה קורא לפניהם בביתם. אבל כדי לפרסם הנס ביותר מנהג להביאם בביהמ"ד שישמעו בצבור כדי לחנכם שגם בגדלותם ישמעו בצבור**.**

 עולה מדבריו שיש להביא לבית הכנסת קטנים שהגיעו לגיל חינוך. קטנים מתחת לגיל חינוך מפריעים למבוגרים.[[14]](#footnote-14) המטרה היא לחנכם לכך שגם כשיגדלו יבואו לשמוע מגילה במסגרת הציבור ששם מתפרסם הנס יותר. שהרי על מנת להוציא אותם ידי חובה היה ניתן להסתפק במקרא מגילה בבית. מאידך מציין המשנה ברורה שהקטנים שבגיל חינוך שבאים לבית הכנסת עסוקים במה שקשור להכאת המן. הוא לא מורה להחזיר את הקריאה למסגרת הביתית, מאחר שהחינוך לפרסום הנס חשוב. אלא שעל ההורים מוטלת החובה להשגיח על הקטנים שיקשיבו לקריאה, ושידעו שזה העיקר ולא הכאת המן, אם כי יש להכות כשבעל הקורא מזכיר את שמו.[[15]](#footnote-15)

הרב יעקב ברייש (שו"ת חלקת יעקב, א סי' רלב; חלק ג סי' קמד) חלק על פרשנות המשנה ברורה לדברי השולחן ערוך: "מנהג טוב להביא קטנים וקטנות לשמוע מקרא מגילה". לפי הרב ברייש:

מלשון זה נראה בעליל דאפילו קטנים שלא הגיעו לחינוך החיוב משום מנהג טוב להביאם משום פרסומי ניסא. וקצת תימה על המשנה ברורה בביאור הלכה סוף סי' תרפט, דכתב דכאן מיירי בהגיע לחינוך דבקטנים ביותר מבלבלין, כמו שכתב המגן אברהם. והרואה יראה דכאן מיירי אפילו בלא הגיע לחינוך, ואפילו הכי מחויב האב להביאם משום פרסום נס, וכמובן באופן שאין מבלבלין.

1. **נשים ומקרא מגילה בבית הכנסת**

כאמור, בתוספתא (מגילה ב, ח) נאמר: "נשים ועבדים וקטנים פטורין, ואין מוציאין את הרבים ידי חובתן".

אך לפי ר' יהושע בן לוי נשים חייבות במקרא מגילה מפני שאף הן היו באותו הנס (מגילה ד ע"א) ובירושלמי (מגילה ב, ה) הובאה אמירה בשמו של בר קפרא ומעשה מר' יהושע בן לוי:

בר קפרא אמר צריך לקרותה לפני נשים ולפני קטנים שאף אותם הוו בספק.

ר' יהושע בן לוי עבד כן מכנש בנוי ובני בייתיה וקרי לה קומיהון.

 אכן הטור פסק: "ונשים נמי חייבות בקריאתה" (אורח חיים סי' תרפט, א). וכך כתב בשולחן ערוך: "הכל חייבים בקריאתה, אנשים ונשים... " (שם).[[16]](#footnote-16) הטור והשו"ע לא אמרו היכן תשמענה הנשים מקרא מגילה. להלן נעיין בדברי מספר פוסקים שלאחר השולחן ערוך שהתייחסו לעניין זה.

 הרב אברהם גומבינר (מגן אברהם, שם ס"ק א) כתב על דברי השולחן ערוך: "ונשים – ולכן צריך לקרותו בביתו לפני הבתולות". הוא דיבר רק על נשים צעירות שאינן נשואות. ולא התייחס למקומן של נשים נשואות במגילה. כמו כן הוא לא כתב מה הבסיס לדבריו שיש לקרוא את המגילה בפני נשים צעירות בבית. הרב אברהם דאנציג (חיי אדם, כלל קנה, ז) כתב:

ואפילו יכול לכנס עשרה, מכל מקום מצוה מן המובחר לילך לבית הכנסת הוא ואשתו ובניו לשמוע המגילה ברוב עם.

ושם (קנה, יא) כתב:

וכיון שהנשים חייבות, לכן צריך כל אחד לקרוא בביתו לפני המשרתת ובנותיו.

 הרב דאנציג הבחין באופן ברור בין מקום קריאת המגילה של נשים נשואות ונשים שאינן נשואות ומשרתת.

 הרב יוסף תאומים (פרי מגדים, אורח חיים אשל אברהם סי' תרפט ס"ק א) כתב:

 ואף הנשים ההולכות לבית הכנסת בעזרת נשים אין שומעין כלל המגילה, ואני תמה היאך יוצאים.

ושם (ס"ק ו) הוסיף עוד:

וכבר כתבנו [ס"ק א] דצ"ע דנשים אין שומעין כלל המגילה, אף בעזרת נשים אי אפשר לשמוע להם. ובירושלמי [מגילה פ"ב הלכה ה] רבי יהושע בן לוי הוי מכניש בני ביתיה וקרי קמיהון. ובסימן תר"ץ בט"ז [ס"ק] ו' דאף על פי שאין מבינות לשון הקודש יצאו. אם כן אשה חכמה ראוי שיהיה לה מגילה כשירה בלשון הקודש, ותשמע הברכה משליח ציבור ותקרא לעצמה בעזרת נשים. ולפני הבתולות יקרא בביתו בלא ברכה, רק תשמע היא.

 הפרי מגדים הצביע על בעיה מעשית. קשה מאוד לשמוע את המגילה בבית הכנסת. הוא הציע פתרון לנשים שיושבות בעזרת הנשים, אך כתב שלפני הרווקות יש לקרוא מגילה בבית, בלי לנמק דבריו.

 הרב שלמה גאנצפריד (קיצור שולחן ערוך, סי' קמא, ז) כתב באופן הבא:

חייב כל אדם בין איש בין אשה לשמוע קריאת המגילה בלילה וביום. ולכן גם הבתולות יש להן ללכת לבית הכנסת, ואם אינן הולכות צריכין לקרות לפניהן בבית.

 דברים דומים כתב הרב יחיאל מיכל אפשטיין (ערוך השולחן, אורח חיים סי' תרפט, ג):

וכיון שנשים חייבות, לכן הבתולות שהגיעו לי"ב שנים ויום אחד חייבות לשמוע מקרא מגילה, וכל אדם צריך לקרות בביתו לפני הנשים והבתולות, או שילכו לבית הכנסת של נשים.

 "בית הכנסת של נשים" היא עזרת נשים. אין כוונתו למסגרת מיוחדת שרק נשים מתפללות שם. בהקשר למנהג להכות את המן, כתב כך (ערוך השולחן אורח חיים סי' תרצ, כג):

והמנהג שהתינוקות מכין את המן הוא מנהג קדמון. אך יזהרו לבלי להכות בקולות בעצים גדולים. ומבלבלים המגילה ופוערים פיהם בשחוק וקולות ואין השומעים יכולים לשמוע כראוי. ואם אי אפשר למחות בהם, מוטב לקרות בביתו במנין, אף שבבית הכנסת יש רוב עם והדרת מלך, אבל כיון שהבלבול גדול אי אפשר לשמוע כראוי, ובפרט הנשים.

 ע"פ הרב גאנצפריד והרב אפשטיין, אין הבחנה בין נשים נשואות לרווקות. נשים נשואות ורווקות ישמעו מגילה בבית הכנסת או בבית. אך הוא ציין שבגלל הרעש והקולות בעת שמכים המן, הדבר גורם לכך שלא ניתן לשמוע מקרא מגילה כראוי ובמיוחד הנשים שנמצאות בעזרת הנשים, ואם לא ניתן למנוע זאת, עדיף לקיים מניין בבית ולקרוא שם מגילה.

 הרב ישראל מאיר הכהן מראדין (משנה ברורה סימן תרפט ס"ק א) כתב כך:

צריך האיש לקרותה בביתו לפני הבתולות והמשרתות. ובקצת מקומות נוהגין שהם הולכות לבית הכנסת לעזרת נשים לשמוע הקריאה. אכן צ"ע איך יוצאין שם נשים, דאי אפשר לשמוע שם כדין.

 המשפט הפותח את דבריו דומה מאוד לדברי המגן אברהם. בהמשך הוא ציין שיש קצת מקומות בהן נשים נוהגות ללכת ולשמוע מקרא מגילה בבית הכנסת, וגם הוא הצביע על בעיה מעשית, שבעזרת נשים קשה מאד לשמוע את קריאת המגילה כדין.

 נראה שבעיה זו קשורה גם לדברים שהוא כתב (משנה ברורה סי' תרפט ס"ק יט) על הרעש שיש בעזרת גברים: "דאי אפשר לשמוע מהש"ץ מחמת רעש ובלבול שמכים בעצים ומשמיעים קול".[[17]](#footnote-17) ייתכן עוד שהשטח של עזרת הנשים בבית הכנסת בעבר היה קטן, וכשיש הרבה נשים, יש המולה ורעש, ובנוסף לרעש וההמולה שיש בפורים גם בעזרת הגברים. אכן, הרב יעקב חיים סופר (כף החיים שם ס"ק ג) כתב:

ויש לומר דאין כל המקומות שווים. ואין הכי נמי, דאם לא שמעו בטוב צריך לחזור ולשמוע אותה בבית מן האנשים.

 הדיון עד עתה התבסס על ההנחה שנשים נשואות ישמעו מגילה בבית הכנסת, ואם אי אפשר או שהן לא שומעות היטב את המגילה בעזרת נשים, ישמעו בבית. בנוגע לנשים רווקות יש פוסקים שכתבו שישמעו הקריאה במגילה בבית, אך יש שכתבו שעליהן לבוא לבית הכנסת. קריאה בבית היא רק כשקשה לשמוע בעזרת הנשים שבבית הכנסת. אמנם הדבר משתנה ממקום למקום ובמקומות שיש עזרת נשים נוחה וניתן לשמוע בבהירות את הקריאה, אין נשים יכולות לצאת ידי חובה בקריאה זו.

הרב יעקב ברייש (שו"ת חלקת יעקב אורח חיים סימן רלב) ראה אחרת את הדברים:

במגן אברהם ריש סי' תרפ"ט מבואר להדיא לקרות המגילה לפני הבתולות בביתו, מזה מבואר דלגבי נשים ליכא שום עדיפות של ציבור. וצריך ביאור, כיון דנשים חייבות במקרא מגילה כמו אנשים שאף הן היו באותו הנס, מדוע ישתנו במצותן?...

רובם ככולם פוסקים דקריאה בציבור רק משום פרסומי ניסא ומשום רוב עם הדרת מלך ורק לכתחילה. אם כן כיון דבנשים שייך הא ד"כל כבודה בת מלך פנימה" [תהילים מה, יד]... ואף דכמה נשים דילן הולכין לבית המדרש לשמוע מקרא מגילה, לא שייך לומר דשוויוהו עלייהו חובה... מסקנא דמילתא דאין שום עדיפותא לנשים לילך לביהמ"ד לשמוע מקרא מגילה, וכן נראה מדברי המשנה ברורה ריש סי' תרפ"ט שכתב: "ובקצת מקומות נוהגין שהן הולכות לבית הכנסת לעזרת נשים לשמוע הקריאה, וצ"ע איך יוצאין שם נשים, דאי אפשר לשמוע שם כדין".

 כלומר, נשים אינן צריכות לבוא לבית הכנסת למקרא מגילה. קריאת מגילה במסגרת בית הכנסת היא "רק משום פרסומי ניסא ומשום רוב עם הדרת מלך ורק לכתחילה", וכנגד זה עומד העיקרון "כל כבודה בת מלך פנימה", ולכן אין חובה שנשים יבואו למקרא מגילה בבית הכנסת.[[18]](#footnote-18) העובדה שיש נשים שכן הולכות לא מעניקה למנהג זה מעמד של חובה. הוא ציין גם לדברי המשנה ברורה שהעיר על הבעיה שיש בשמיעה של המגילה בעזרת הנשים. יש להעיר שלא נזכר כלל בסוגיה ובפוסקים השיקול שנשים לא תבואנה בגלל הפסוק: "כל כבודה בת מלך פנימה". נשים יוצאות ובאות בכל מקום ציבורי, ואף באות לבית הכנסת במיוחד בחגים ובזמנים נוספים (לשמוע שופר, לאמירת "כל נדרי", לשמוע פרשת זכור, לאמירת "יזכור", לכבוד חתן בר מצווה, לכבוד שבת חתן ועוד). לא נראה שדווקא בהקשר של מקרא מגילה, יש להחיל את האמור בפסוק "כל כבודה בת מלך פנימה".[[19]](#footnote-19)

 אכן, גם ר' יהושע בן לוי שקבע, בניגוד לתוספתא, שנשים חייבות במקרא מגילה, יישם את קביעתו בקריאת מגילה לבני הבית בביתו ולא בבית הכנסת, אך לא נזכר שעשה כן בשל הפסוק "כל כבודה בת מלך פנימה". כאמור לעיל, ייתכן שר' יהושע בן לוי הבין שקריאת המגילה במסגרת הבית לבני המשפחה ואולי גם בעת המשתה, היא היישום הנכון והעמוק של הפסוק: "משפחה ומשפחה".

 הרב יצחק יוסף (ילקוט יוסף – מועדים, הלכות פורים, עמ' תכז-תכח) כתב אף הוא שנשים אינן צריכות לבוא ולשמוע מגילה בבית הכנסת מאחר שאין משמעות הלכתית למקרא בפני עשר נשים:

נשים חייבות במקרא מגילה שאף הן היו באותו הנס. ורבי יהושע בן לוי היה מכנס כל אנשי ביתו וקורא לפניהם. ורבי יונה היה מתכון לקרותה לפני הנשים שבביתו שהכל היו בספק. אף על פי שכבר יצא האיש ידי חובת קריאת המגילה בקריאה שבבית הכנסת, חוזר וקורא המגילה בביתו להוציא את הנשים ידי חובתן, ואין הנשים צריכות לבא לבית הכנסת לשומעה ברוב עם.

 מכל המקורות בעניין המקום שבו נשים ובנות ישמעו מקרא מגילה, יוצא כך: ע"פ השולחן ערוך (או"ח סי' תרפט, ו): "מנהג טוב להביא קטנים וקטנות לשמוע מקרא מגילה". נשים ונערות – עליהן לשמוע מגילה בבית הכנסת או במסגרת הבית. יש פוסקים שמעדיפים שהן ישמעו בבית מאחר שקשה מאוד להקשיב כראוי למקרא המגילה בעזרת נשים, ויש פוסקים שהעדיפו לכתחילה שנשים ישמעו מגילה במסגרת הבית.

 יש להוסיף שזה מספר שנים, יש מקומות שבהם נשים מתכנסות למקרא מגילה, ואישה היא זו שקוראת המגילה בפני חברותיה.[[20]](#footnote-20) מכל מקום גם קריאה זו נעשית במסגרת המונית ומגדילה את פרסום הנס, בשונה מקריאה בפני נשים במסגרת משפחתית. אם כי יש להעיר שמאחר שאין מדובר במסגרת קבועה, אלא התאספות רק לצורך מקרא המגילה, אין לפרוש מהציבור, ובוודאי אין לקרוא מגילה באותו זמן שהציבור קורא את המגילה בבית הכנסת הקבוע. אדרבה, "ברב עם הדרת מלך" ו"פרסום הנס" נעשה במסגרת הציבור כולו – גברים ונשים, בבית הכנסת שבו מתפללים בדרך כלל. כך כתב המשנה ברורה (שער הציון סימן תרפז ס"ק י) אף בנוגע למניין קבוע של גברים שמתקיים שלא במסגרת בית כנסת:

אם בעל הבית יש לו מנין בביתו, אף שהמנין שלו הוא בקביעות, מסתברא דצריך לילך לבית הכנסת שבעיר משום פרסומי ניסא.[[21]](#footnote-21)

 אמנם, נשים שלא יכולות להשתתף בקריאה הציבורית (אמהות לילדים קטנים וכד'), תשמענה אחר כך במסגרת המשפחה או בהתכנסות של נשים רבות.[[22]](#footnote-22)

**סיכום**

מטרת המאמר לשרטט את המסלול של קריאת המגילה ממסגרת של משפחה\חבורה למסגרת ציבורית – קהילתית, ואת ההשתלשלות של הפסיקה והמנהגים מאז ועד היום.

 ייתכן שבתחילה היו קוראים את המגילה במסגרת משפחה או בחבורות, ואולי אף בסעודת פורים. בדומה לליל הסדר יושבים הכול ומספרים בשבח הניסים שעשה לנו הקב"ה, וקריאתה זו הללה. בשלב מסוים הנהיגו שהקריאה תיעשה בציבור, ואולי מפני שקטנים היו אלו שקראו המגילה בפני הנוכחים, וכדי שהקריאה תהיה ברוב עם. המעבר לקריאה ברבים חל בימי התנאים. יחד עם זאת, היו אמוראים, כמו בר קפרא ור' יהושע בן לוי, שקראו מגילה בבית לבני ביתם, וביניהם הנשים כמובן. זה היה חידושו של ר' יהושע בן לוי שקבע שנשים חייבות במקרא מגילה מפני שאף הן היו באותו הנס.

 ראשונים כתבו שמנהג טוב הוא שנשים וכן ילדים קטנים וקטנות יבואו למקרא מגילה בבית הכנסת. קטנים וקטנות שמבינים ויודעים מה משמעות הקריאה. אחרונים כתבו שנערות ישמעו מגילה בבית הכנסת, ואם קשה לשמוע את המגילה בעזרת נשים בשל רעש והמולה ובשל הכאות המן, מוטב שישמעו מקרא מגילה בבית. את הרעש עושים בדרך כלל ילדים שטרודים בהכאות המן או שאין להם סבלנות לשמוע את כל מקרא המגילה. ולכן כתבו הפוסקים שיש להסביר לילדים שהעיקר הוא לשמוע את המגילה ולא להכות המן. אחרוני אחרונים כתבו שלכתחילה על נשים לשמוע מגילה בבית מפני ש"כל כבודה בת מלך פנימה", אף שנימוק זה לא נזכר כלל בעבר בעניין.

 במהלך השנים התקבע בקהילות רבות לקרוא מגילה לנשים – בבתים או בבית הכנסת. מדובר על נשים שלא יכולות לבוא בזמן הקריאה של כל הציבור (בשל הטיפול בילדים קטנים וכדו'). אין זה נכון לקרוא במקום אחר לנשים שיכולות לבוא לקריאה בזמן בו קוראים בציבור, וכפי שכתבו פוסקים כך גם בנוגע לגברים המתפללים במניינים לא קבועים. יש לקרוא את המגילה בבית הכנסת שבו מתפללים בקביעות "ברב עם הדרת מלך".

1. לקריאת המגילה וסיפור הנס במסגרת המשפחה יש ערך נוסף בעקבות המסופר במגילה. במגילה מתוארים חיי הוללות, משתאות, ושהנשים הן חפצים בידי הבעלים "להיות כל איש שרר בביתו" (אסתר א, כב), ומתוארות באריכות רבה ההכנות הקשורות ליופיין של הנשים (אסתר ב). זאת לעומת התנהלות של משפחה יהודית (אסתר ב, ה-ז): "איש יהודי היה בשושן הבירה ושמו מרדכי בן יאיר בן שמעי בן קיש איש ימיני... ויהי אמן את הדסה היא אסתר בת דדו כי אין לה אב ואם והנערה יפת תאר וטובת מראה ובמות אביה ואמה לקחה מרדכי לו לבת" - דוד שמאמץ את האחיינית היתומה למסגרת משפחתו. ייתכן שזו סיבה נוספת לאזהרתו של מרדכי לאסתר) אסתר ב, י) : "לא הגידה אסתר את עמה ואת מולדתה כי מרדכי צוה עליה אשר לא תגיד", ושוב: "אין אסתר מגדת מולדתה ואת עמה כאשר צוה עליה מרדכי" (שם כ). מולדת בלשון המקרא היא המשפחה הרחבה (בראשית יב, א; כד, ד; לב, י; ועוד), שלא ידעו שהיא באה ממשפחה בה מתנהלים אורחות חיים נורמטיביים, שיש בהם נתינה ועזרה לזולת. [↑](#footnote-ref-1)
2. הנצי"ב (שאלתות דרב אחאי, שאילתא סז, העמק שאלה, אות א) כתב: "התקינו חז"ל לומר הלל על הסעודה וכן התקינו חז"ל סעודת פורים על זה האופן". הוא השווה בין ההלל בליל הסדר בסעודה לבין שירות ותשבחות לה' בסעודת פורים. ייתכן שבסעודה קראו את המגילה כשם שקוראים את ההגדה סביב השולחן בליל הסדר. [↑](#footnote-ref-2)
3. בגמרא (ערכין ד ע"א) מופיעה אמירה זו בשם רב יהודה אמר שמואל. [↑](#footnote-ref-3)
4. הרב יששכר תמר, עלי תמר מגילה פרק ב, כתב: "שבאו לבית הכנסת שבהר הבית וקראו שם המגילה כמו שכהן גדול ביום הכיפורים קרא שם הפרשה. כמו שכתוב בריש פרק בא לו כהן גדול וברש"י שם, ושוב חזרו לעזרה לעבודתן". אך לא נזכר שהקריאה הייתה בבית הכנסת שבהר הבית. [↑](#footnote-ref-4)
5. הביטוי "בית רבי" מופיע מספר פעמים בש"ס: אפרסמון של בית רבי (ברכות מג ע"א); מולאות של בית רבי (שבת נב ע"א); פמוטות של בית רבי (שבת קכא ע"ב), ועוד רבים. [↑](#footnote-ref-5)
6. בתלמוד הבבלי (מגילה כ ע"א) דנה הגמרא בדברי הברייתא: "רבי יהודה מכשיר בקטן, דתניא אמר רבי יהודה: קטן הייתי וקריתיה למעלה מרבי טרפון וזקנים בלוד. אמרו לו: אין מביאין ראיה מן הקטן. תניא, אמר רבי: קטן הייתי וקריתיה למעלה מרבי יהודה. אמרו לו: אין מביאין ראיה מן המתיר. ולימרו ליה אין מביאין ראיה מן הקטן? חדא ועוד קאמרו ליה. חדא דקטן היית, ועוד אפילו גדול היית אין מביאין ראיה מן המתיר". [↑](#footnote-ref-6)
7. תוס' (מגילה כד ע"א ד"ה אבל), ציינו אף הם שקטנים חייבים במקרא מגילה כמו נשים מפני שאף הם היו באותו ספק סכנה. הראבי"ה, חלק ב – מסכת מגילה סימן תקסט, כתב שקטנים ונשים חייבים מפני שאף הם היו באותו הנס. נראה שאין הבדל משמעותי בין הלשונות. [↑](#footnote-ref-7)
8. כך מופיע בשם בעל הלכות גדולות גם: ערכין ג ע"א תוד"ה פסק (אם כי שם כתוב: אבוה דרבי מנחם); רא"ש מגילה א, ד; רבינו ירוחם – תולדות אדם וחוה נתיב י חלק ג דף סג טור ב, ועוד. [↑](#footnote-ref-8)
9. דברי האור זרוע הובאו בהגהות אשר"י מגילה ג, א. [↑](#footnote-ref-9)
10. ראה עוד בעניין זה תשובתו של הרב יששכר טייכטאל שכתב בנוגע למי שנהג לקיים בפורים מנהג מצומצם למקרא מגילה: "דביומא דפוריא אסור לחלק את הציבור למנין קטנים ולא לעשות מנין דהשכמה, וצריך להכריז דביום פורים לא יהיה רק מנין אחד גדול, ויזרז הכל לבא למנין הזה הגדול... ועתה אהובי, כפי ששמעתי הוא נכבד העיר, אשר חננו ה' בתורה וגדולה, ודבריו נשמעים, אדרבא יתקן את הקלקול הזה בקהלתו, ויתן כבוד להשי"ת, ולקיים אזהרת הטור הנ"ל, כי בעוה"ר כעת חזר הקלקול שהיה בימי הטור למקומו, במה שמזלזלין לקרותה שלא בפרסום רב, ואין למנהג מקומו שום היתר ככתוב לעיל, ויהיה ממזכי הרבים" (שו"ת משנה שכיר, אורח חיים סי' שלב). [↑](#footnote-ref-10)
11. הרב יששכר תמר, כתב על דברי הטור: "ותימה שהרי מקור דברי הטור הוא מריב"ל והוא היה קורא בביתו? אכן נראה שכוונת הטור והשו"ע הוא כדברי הראבי"ה שריב"ל קרי קמי בני ביתו הקטנים שלא הגיעו לחינוך אלא שידעו להבין ולשאול. תדע לך שכן הוא שהרי כתב 'מכאן נוהגין במקצת מקומות', ואי מיירי בקטנים שהגיעו לחינוך חיובא הוא בכל מקום" (עלי תמר – מגילה, פרק ב ד"ה בר קפרא). [↑](#footnote-ref-11)
12. ערוך השולחן, הסביר את דברי השולחן ערוך "ומחנכין את הקטנים לקרותה" –"ופשוט הוא דלאו דווקא והכוונה שישמעו קריאת המגילה, ואפשר דהכוונה קריאה ממש כדי שיהיו בקיאים בה" (אורח חיים סימן תרפט, ג). [↑](#footnote-ref-12)
13. במשנה ברורה כתב עוד בנוגע לקטנים: "בקיבוץ עשרה דשלא בזמנה בעי י' [ועיין במאירי דבדיעבד אף ביחיד יוצא ועיין לקמן ס"ס תר"צ במ"ב] אכן אפשר דסגי בקטנים הואיל והוא רק משום פרסומי ניסא" (סי' תרפח ס"ק כ). בני הכפרים המקדימים לקרוא יוצאים ידי חובת הקריאה. הצורך בעשרה הוא בגלל פרסום הנס, ובזה גם קטנים יכולים להיכלל. [↑](#footnote-ref-13)
14. ראה עוד בשו"ת מהר"ם שיק, אורח חיים סימן שלט, שתינוקות של בית רבן שגם הם מחוייבים לשמוע המגילה שאף הם היו באותו הנס, "אלא שעל הקטנים שאינם בני דעת לא שייך חיובא, אלא החיוב על אביהם או על מלמדיהם לחנך אותם במצות" כפי אותם דוגמאות שנזכרו בגמ' (סוכה מב ע"א-ע"ב). [↑](#footnote-ref-14)
15. דברים דומים למקומם של הקטנים בעת מקרא מגילה בבית הכנסת או בבית, מצינו גם בנוגע למקומם בתפילה. על כך כתבו תוספות (חגיגה שם ד"ה כדי): "כדי ליתן שכר למביאיהן – ועל זה סמכו להביא קטנים בבית הכנסת". אך במהלך הדורות היו שיצאו נגד הבאתם של קטנים שמפריעים לציבור להתפלל. ראה למשל: הרב יוסף יוזפא האן נוירלינגן, יוסף אומץ סימנים סב-סג; ראה משנה ברורה סי' צח, ג בשם השל"ה נגד הבאתם של ילדים קטנים לבית הכנסת; הרב חיים דוד הלוי, שו"ת עשה לך רב, ד סי' יח. ראה עוד: הרב אברהם וסרמן, "הוצאת ילד בוכה מבית הכנסת", תחומין, יג עמ' 199-194; הרב תומר מבורך, "הבאת קטנים לבית הכנסת", צהר, מב, עמ' 56-37. כך גם בנוגע להבאת תינוקות למעמד הקהל. למעמד הקהל יש להביא גם טף (דברים לא, יב), ועל מטרת הבאתם נאמר בגמ' (חגיגה ג ע"א): "כדי ליתן שכר למביאיהן". ראה: רמב"ן דברים לא, יב-יג; מנחת חינוך מצוה תריב, שהתלבט בעניין; הרב אליהו דוד רבינוביץ' תאומים, (האדר"ת), "זכר למקדש – ספר הקהל", עמ' 520-519. ראה בספרי: "מעמד הקהל וקריאת התורה בבית הכנסת", מועדי יהודה וישראל, עמ' 191-170, בעמ' 175. [↑](#footnote-ref-15)
16. הגר"א (שולחן ערוך שם) ציין שיש מחלוקת בין התוספתא לגמרא וכתב: "ההיא תוספתא לאו דסמכא היא דגמרא פליג על התוספתא, שהרי רישא "הכל חייבין" אמרינן בגמ' [ערכין ב ע"ב] דאתי לאתויי נשים". [↑](#footnote-ref-16)
17. המשנה ברורה התייחס מספר פעמים לבעיה זו שיש הפרעה בעת שמיעת המגילה בעקבות ההכאות כשמזכירים את המן: סי' תרץ ס"ק ד, יט, כו, נט-ס. [↑](#footnote-ref-17)
18. גם הרב מנשה הקטן (שו"ת משנה הלכות, יז, סי' צב) הסביר את נימוקו של ריב"ל בהקשר לפסוק: "כל כבודה": "צריך לקרותו לפני הבתולות בביתו דוקא, כי 'כל כבודה בת מלך פנימה' וכמו שעשה ר' יהושע בן לוי, ואם כן ר' יהושע בן לוי הלכה למעשה אתא לאשמועינן, דבבית דוקא". ראה גם את תשובתו בשו"ת משנה הלכות ד, סי' פב. [↑](#footnote-ref-18)
19. החתם סופר (שבת כא ע"ב) רמז שפסוק זה הוא נימוק מדוע נשים לא נוהגות להדליק נר חנוכה: "בתחילה כשתקנו נר איש וביתו על פתח ביתו מבחוץ ונמצאו בישראל מהדרין שיצאו לחוץ והדליקו בעצמם נוסף על הדלקת של בעל הבית, אז לא נמצא שום אשה שתהיה מהמהדרים, כי אין כבודה לצאת בחוץ ברשות הרבים לעתותי ערב ולהדליק בין האנשים. נהי אם אין האיש בביתו ועליה מוטל מצות הדלקה על כרחה תצא לחוץ להדליק. מכל מקום אם יש כאן זכר המדליק אין מן החסידות שתחמיר על עצמה בזה ותביא עצמה לידי חשדא". אך גם בהקשר להדלקת נרות חנוכה, יש להעיר שלא נזכר פסוק זה בהקשר לחובת נשים בהדלקה. [↑](#footnote-ref-19)
20. פוסקים אחרונים דנו רבות בעניין, ולא נחזור על הדברים. [↑](#footnote-ref-20)
21. ניתן להוסיף לאמירה זו את דעתו של בעל העיטור (הובא בטור אורח חיים סי' תרצא) שכתב שפרסום הנס הוא רק במסגרת בית כנסת ולא בכל מקום התאספות אנשים לשמוע קריאת מגילה. אמנם הטור חלק עליו, וטען שבכל מסגרת התכנסות של עשרה יש פרסום הנס. [↑](#footnote-ref-21)
22. ראה: הרב יעקב אריאל, "האשה בעידן המודרני לאור ההלכה", הלכה בימינו, עמ' 215-214; שו"ת במראה הבזק, "קריאת מגילה לנשים ע"י נשים", ז, סי' נב. באופן כללי על קריאת מגילה מיוחדת לנשים שלא יכלו להשתתף בקריאה עם כל הציבור בבית הכנסת, ראה: הרב אליעזר וולדינברג, שו"ת ציץ אליעזר, יג, סי' עג; הרב עובדיה יוסף, שו"ת יביע אומר, ח, אורח חיים סי' נו. [↑](#footnote-ref-22)